Opbestuur: Hoe om onder enige tipe baas te floreer - Jou Werk | Solidariteit WêreldJou Werk | Solidariteit Wêreld
Tuis › AF › Opbestuur: Hoe om onder enige tipe baas te floreer
Opbestuur: Hoe om onder enige tipe baas te floreer
Die bestuur en leiding van ondergeskiktes en spanne is al in talle boeke en artikels ontleed.
Daar is egter nog baie min gesê oor "opbestuur" ─ 'n term wat verwys na die verhouding met jou baas en regstreekse bestuurder. Dit is verstommend dat iets wat só sentraal staan so afgeskeep word in populêre en akademiese artikels.
Of jy nou 'n gesonde en produktiewe verhouding met jou baas het of een wat deur wantroue en struweling gekenmerk word, dit bly een van die belangrikste verhoudings in jou lewe.
"'n Gesonde, positiewe verhouding met jou baas maak jou werklewe makliker ─ dit is ook goed vir jou werktevredenheid en jou loopbaan. Sommige bestuurders maak dit egter nie maklik nie. Slegte base is legendaries," skryf Dana Rousmaniere, besturende redakteur van Harvard Business Review Insight Center. "Selfs al het jou baas 'n paar ernstige tekortkominge, is dit in jou beste belang en jou verantwoordelikheid om die verhouding te maak werk."
Roger Dean Duncan, outeur van die topverkoper CHANGE-friendly LEADERSHIP: How to Transform Good Intentions into Grear Performance, sê die hoofbestanddeel van werktevredenheid is nie die kantooruitleg, toerusting, werklading, salaris of voordele nie. "Dit is die verhouding met die baas. Om die waarheid te sê, een studie het getoon dat 65% van werkers in die opname 'n nuwe baas sou verkies bo 'n salarisverhoging."
'n Gereelde probleem by maatskappye is dat mense op grond van hul tegniese bekwaamheid en nie hul bestuursvernuf nie bevorder word. Die gevolg is, sê Rousmaniere, is dat jou baas van een (of meer) bestuurderstipes kan wees: 'n onervare een, 'n onsekere baas, 'n alwetende of besluitelose baas, een wat botsende boodskappe uitstuur, 'n afsydige een, en een wat nie so slim soos jy is nie.
Maar hoe bestuur mens opwaarts? Hoe dra mens jou vrese, aspirasies en bekommernisse op 'n konstruktiewe en effektiewe wyse oor aan die persoon wat die metaforiese mag oor jou professionele lewe en dood hou? Hieronder volg 'n paar wenke wat hierdie immer moeilike proses 'n bietjie meer draaglik kan maak.
Loop hul behoeftes vooruit en dien hulle
Dit beteken beslis nie dat jy 'n kruiper moet wees nie, maar om vas te stel wat jou baas se behoeftes en doelwitte is, maak 'n groot gedeelte van wen-wen-sukses uit. Rousmaniere sê om te weet hoe om jou baas se behoeftes vooruit te loop, is 'n les wat ons almal by die beste uitvoerende assistente kan leer. "Jy moet verstaan hoe jou baas se kop werk (en wat haar vies maak) as jy wil hê sy moet jou idees koop.
"Alle werknemers moet hul regstreekse bestuurders se doelwitte, oogmerke en verlangde uitkomste ken. As jy nie duidelikheid het daaroor nie, is dit nou die tyd om 'n persoonlike vergadering te reël om dit reg te stel. Hoekom? Omdat alles wat jy doen direk daarmee verband hou. As jy sy of haar doelwitte verstaan, sal jy kan sien hoe jou werk by die groep se sukses inskakel," sê Lea McLeod op die loopbaanadvieswebblad The Muse.
McLeod voeg by dat jy ook jou behoeftes met sy of haar doelwitte in lyn moet bring. "Sê vir haar hoe die projek jou sal help om 'n skakel vir haar span te wees, watter uitwerking jou voorlegging op die span se sukses sal hê, of hoe daardie inleiding haar reputasie as 'n bestuurder en mentor sal bevorder."
Wees 'n ware bron van hulp en doen jou werk goed
Rousmaniere sê dit beteken om die effektiefste werknemer te wees waartoe jy in staat is en waarde vir jou baas en jou maatskappy toe te voeg. "Dit is hoekom die beste pad na 'n gesonde verhouding begin en eindig deur jou werk te doen, en dit goed te doen."
Stephen Covey, outeur van The Seven Habits of Highly Effective People, het gesê: "Effektiewe mense doen twee goed: hulle streef daarna om uitmuntende werk te doen, en hulle prioritiseer."
McLeod sê mens moet dus albei doen. "As jy jou werk goed doen, gee jy jou bestuurder iets om mee te spog by personeelvergaderings. Dis professionele kapitaal en iets om op trots te wees vir hom of haar. Is daar 'n beter manier om opwaarts te bestuur?"
Vertel vir hom of haar hoe om jou talente te gebruik
Ons neem dit dikwels sommer as vanselfsprekend aan dat bestuurders oombliklik en outomaties moet weet waarin jy goed is en hoe om jou talente aan te wend. Dit is egter nie altyd die geval nie en dit word dikwels aan die werknemer oorgelaat om so 'n situasie reg te stel. "Wat is jou sterk punte? Wat sê die Myers-Briggs of DISC-tipologie van jou? Hoe hanteer jy druk, konflik, spertye en tydbestuur? Watter bates bied jy aan ─ en hoe vul hulle jou bestuurder se sterk punte aan?" vra McCleod.
"As jy eers 'n deeglike begrip van hierdie dinge het, moet daar 'n gesprek wees oor die beste aanwending van wat jy die organisasie bied. Opbestuur is 'n proses om die twee van julle se beste te kombineer om vir almal sukses te skep."
Deëskaleer, diagnoseer en kompenseer
Mary Abbajay, outeur van MANAGING UP: How to Move Up, Win at Work, and Succeed with Any Type of Boss, sê 'n onbevoegde bestuurder hoef nie jou loopbaan te laat ontspoor nie en daar is stappe wat jy kan doen om 'n situasie reg te stel waar iemand op tegniese gronde eerder as bestuurskundigheid bevorder is.
Die eerste stap is om jou woede te deëskaleer. "Laat gaan die woede en vervang dit deur empatie, deernis, of selfs humor. Plaas jou in jou baas se skoene. Hoe sou jy voel as jy bevorder word na 'n pos waarvoor jy nie gekwalifiseer is nie? Hoe sou jy wou hê dat jou span jou moet behandel? Hierdie perspektief sal jou in staat stel om strategiese keuses te maak."
Tweedens, diagnoseer die onbevoegdheid. "Probeer uitwerk presies hoe die onbevoegdheid na vore kom. Kort sy ervaring? Is haar besluitneming swak? Hou sy nie mense aanspreeklik nie? As jy die probleme kan uitwys en prioritiseer, kan jy en jou span strategieë met teikens skep om die tekortkominge aan te spreek."
Laastens, kompenseer en dek. "Soek na geleenthede om uit te blink deur uitmuntende werk te doen en jou baas se grootste bate te word. Vind geleenthede om vir jou baas se swak punte te kompenseer. Bied aan om vir haar in te staan as sy uit is."
Dana Rousmaniere, 23 Januarie 2015, "What everyone should know about managing up", https://hbr.org/2015/01/what-everyone-should-know-about-managing-up.
Lea McLeod, s.j., "10 ways to get your boss to trust you completely", https://www.themuse.com/advice/10-ways-to-get-your-boss-to-trust-you-completely.
Roger Dean Duncan, 26 Mei 2018, "Why managing up is a skill-set you need", https://www.forbes.com/sites/rodgerdeanduncan/2018/05/26/why-managing-up-is-a-skillset-you-need/#599de31d37fd